Nico van Gijsen: Bereken só bydrae tot annuïteit | Netwerk24
Deur Nico van Gijsen, Raad met jou Rande 11 November 2018 00:05
Ek het die laaste tyd ’n paar navrae gekry van lesers wat wil weet oor bydraes tot ’n uittreeannuïteit (UA) om die beste belastingvoordeel te kry.
Dit is nog net drie maande voor die einde van die belastingjaar en dit is te verstane dat mense nou al begin om die somme te maak. Dit is ook ’n goeie ding, want die belastingbesparing nou kan nogal aansienlik wees en die aftreegeld vorentoe deurslaggewend vir jou persoonlike welvaart ná aftrede.
Die Inkomstebelastingwet laat toe dat jy 27,5% (met ’n maksimum van R350 000) van jou salaris of belasbare inkomste per jaar tot ’n pensioenfonds (ingesluit ’n UA) kan bydra, wat dan aftrekbaar is vir die berekening van jou inkomstebelasting in daardie jaar.
Wat beteken dit? Kyk na jou inkomstebelasting wat jy betaal en let op jou marginale koers. Dit is die koers waarteen jy belasting bespaar deur geld in ’n UA te belê. As dit 40% is, kos die bydrae tot die UA jou in werklikheid net R60 vir elke R100 wat jy spaar. En die groei in die UA-fonds is boonop ook belastingvry.
As jy net ’n salaris ontvang, is die som maklik. Neem 27% van jou salaris (solank as wat dit onder R350 000 is) en trek daarvan af die bydrae wat jou werkgewer maak tot jou pensioenfonds en dit wat oorbly is die bedrag wat jy kan spaar en ten volle kan aftrek vir inkomstebelasting.
As jy ’n salaris ontvang en ook ekstra inkomste het, byvoorbeeld beleggingsgroei, huurinkomste of uit ’n tweede werk, kan jy jou totale belasbare inkomste bereken en dan is die 27%-aftrekking van toepassing op die hoogste van jou salaris, of belasbare inkomste. Belasbare inkomste is jou bruto inkomste minus vrystellings (byvoorbeeld die jaarlikse rentevrystelling op beleggings), minus toegelate aftrekkings.
Wat nou van kapitaalwins (KWB), dis tog deel van jou belasbare inkomste? Hier raak dinge ’n bietjie ingewikkeld. Jou belasbare kapitaalwins word by jou belasbare inkomste gevoeg, wat dan jou uiteindelike belasbare inkomste gee waarop jou inkomstebelasting bereken word.
Die Inkomstebelastingwet laat toe dat jy 27,5% (met ’n maksimum van R350 000) van jou salaris of belasbare inkomste per jaar tot ’n pensioenfonds (ingesluit ’n UA) kan bydra, wat dan aftrekbaar is vir die berekening van jou inkomstebelasting in daardie jaar. Foto: iStock
Om nou die maksimum bydrae tot ’n UA te bereken, tel jy die kapitaalwins by jou belasbare inkomste en bereken dan 27,5% daarop. Dit is die maksimum bedrag wat jy kan aftrek. Maar, en hier moet jy kophou, dié bedrag kan net teen jou belasbare inkomste vóór die byvoeging van jou kapitaalwins afgetrek word. In jou inkomstebelastingberekening moet jy dus weer die kapitaalwins bytel by jou belasbare inkomste, waarop jy dan in geheel belas word.
Anders gestel, jou kapitaalwins help om die maksimum bedrag vir aftrekking van jou belasbare inkomste te verhoog, maar jou aftrekking is steeds beperk tot die belasbare inkomste vóór kapitaalwins. Jy kry dus die 27,5% op ’n groter bedrag belasbare inkomste, maar dis nie aftrekbaar teen jou kapitaalwins nie.
Wat as jy meer wil spaar as 27,5% (of R350 000)? Jy kan, maar dit wat meer is, is nie aftrekbaar vir inkomstebelasting in daardie jaar nie. Maar dit kan in daaropvolgende jare afgetrek word.
Anders kan dit ná aftrede vir jou ’n belastingvrye pensioen bied. Of dit kan die belastingvrye deel van jou een derde kontant by aftrede verhoog. En moenie vergeet van die belastingvrye groei in die tussentyd nie.
Dit is kortliks die riglyne. Lesers moet liefs hieroor besluit in samewerking met ’n finansiële beplanner.
Meer oor: Nico Van Gijsen | Uittree-Annuïteite | Aftreebeplanning | Aftrede
Nico van Gijsen: Wat jy oor polis, boedel moet weet
ZAR/AUD 9,97 (5)
ZAR/EUR 16,25 (-4)
ZAR/GBP 18,3 (2)
Gold 1501,83 (17)
Palladium 1596,56 (-174)
Platinum 935,5 (-343)
Silver 17,84 (-1)